Návrh

Zákon

z ................ 2008,

ktorým sa mení a dopĺňa zákon č. 437/2004 Z. z. o náhrade za bolesť a o náhrade za sťaženie spoločenského uplatnenia a o zmene a doplnení zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov

Národná rada Slovenskej republiky sa uzniesla na tomto zákone:

Čl. I

	Zákon č. 437/2004 Z. z. o náhrade za bolesť a o náhrade za sťaženie spoločenského uplatnenia a o zmene a doplnení zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov v znení zákona č. ....../2008 Z. z. sa mení a dopĺňa takto:

1.	V § 2 odsek 1 znie:
„ (1) Bolesť je nepríjemná zmyslová a emocionálna skúsenosť vyplývajúca z poškodenia na zdraví, spojená s liečením alebo s odstraňovaním jeho následkov, spôsobujúca ujmu.“.

2.	V § 2 ods. 3 písm. d) znie: 
„d) ustálenie zdravotného stavu na posúdenie bolesti a bodové ohodnotenie náhrady za bolesť je doba po uplynutí akútnej fázy bolesti súvisiacej s poškodením na zdraví; pre bodové ohodnotenie náhrady za bolesť nie je rozhodujúca dĺžka práceneschopnosti alebo liečenia,“.

3.	§ 2 ods. 3 sa dopĺňa písmenom e), ktoré znie:
„e) ustálenie zdravotného stavu na posúdenie sťaženého spoločenského uplatnenia a bodové ohodnotenie náhrady za sťaženie spoločenského uplatnenia je doba, spravidla rok po spôsobenom poškodení na zdraví, keď je už zrejmé preukázateľné sťaženie spoločenského uplatnenia.“. 

4.	V § 3 odsek 1 znie:
„(1) Náhrada za bolesť sa poskytuje jednorazovo alebo pri viacerých poškodeniach na zdraví priebežne v súvislosti s postupným ustálením zdravotného stavu. Náhrada za bolesť musí byť primeraná zistenému poškodeniu na zdraví, priebehu liečenia alebo odstraňovaniu jeho následkov.“.
5.	§ 3 sa dopĺňa odsekom 5, ktorý znie:
           „ (5) Posudzujúci lekár na vypracovanie lekárskeho posudku pri posudzovaní bolesti je lekár so špecializáciou v príslušnom špecializačnom odbore, ktorá zodpovedá poškodeniu na zdraví a ktorý poskytuje zdravotnú starostlivosť poškodenému alebo lekár, ktorý poskytuje všeobecnú ambulantnú zdravotnú starostlivosť poškodenému na základe nálezu lekára so špecializáciou v príslušnom špecializačnom odbore; ak ide o chorobu z povolania, posudzujúci lekár na vypracovanie lekárskeho posudku pri posudzovaní bolesti je lekár so špecializáciou v špecializačnom odbore klinické pracovné lekárstvo  a klinická toxikológia.“.

6.	V § 3 ods. 4 sa slová „Ak sa po skončení liečenia“ nahrádzajú slovami „Ak sa po ustálení zdravotného stavu na posúdenie a bodové ohodnotenie bolesti“.

7.	§ 4 sa dopĺňa odsekom 5, ktorý znie:
          „(5) Posudzujúci lekár na vypracovanie lekárskeho posudku pri posudzovaní sťaženého spoločenského uplatnenia je lekár so špecializáciou v príslušnom špecializačnom odbore, ktorá zodpovedá poškodeniu na zdraví, a ktorý poskytoval zdravotnú starostlivosť poškodenému v súvislosti s poškodením na zdraví; ak ide o chorobu z povolania, posudzujúci lekár na vypracovanie lekárskeho posudku pri posudzovaní sťaženého spoločenského uplatnenia je lekár so špecializáciou v špecializačnom odbore klinické pracovné lekárstvo a klinická toxikológia.“.

8.	V  § 5 ods. 1 sa na konci vkladá táto veta: „Pre určenie výšky náhrady za bolesť a výšky náhrady za sťaženie spoločenského uplatnenia sa použije hodnota bodu platná v čase odškodnenia  úrazu alebo inej udalosti, v dôsledku ktorej vzniklo poškodenie na zdraví; ak ide o chorobu z povolania, použije sa hodnota bodu platná v čase odškodnenia choroby z povolania“. 

9.	V § 5 sa vypúšťa odsek 3.
   Doterajšie odseky 4 a 5 sa označujú ako odseky 3 a 4.
   Poznámka pod čiarou k odkazu 2 sa vypúšťa.

10.	V § 5 odseku  4 sa vypúšťajú tieto slová „akým je uznanie invalidity“.
  Poznámka pod čiarou k odkazu 4 sa vypúšťa.

11.	V § 6 ods. 1 sa slová „§ 5 ods. 5“ nahrádzajú slovami „§ 5 ods. 4“.

12.	V § 7 odsek 1 znie:
„(1) Lekársky posudok je povinný vydať posudzujúci lekár alebo zdravotnícke zariadenie, ktorého posudzujúci lekár vypracoval lekársky posudok. Ak rozsah hodnotenia sťaženého spoločenského uplatnenia presahuje 200 bodov a posudzujúcim lekárom je lekár zariadenia ústavnej zdravotnej starostlivosti, správnosť lekárskeho posudku je povinný potvrdiť odtlačkom pečiatky a podpisom primár príslušného oddelenia, prednosta príslušnej kliniky zdravotníckeho zariadenia alebo ním poverený zástupca. Ak ide o poškodenie na zdraví spôsobené chorobou z povolania, lekársky posudok vydáva príslušné pracovisko klinického pracovného lekárstva a klinickej toxikológie; ak rozsah hodnotenia sťaženého spoločenského uplatnenia presahuje 200 bodov, správnosť lekárskeho posudku je povinný  potvrdiť odtlačkom pečiatky a podpisom primár, prednosta alebo ním poverený zástupca  príslušnej kliniky pracovného lekárstva a klinickej toxikológie.“.

13.	V poznámke pod čiarou k odkazu 6 sa citácia „§ 16 zákona Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov“ nahrádza citáciou „ § 19 až 25 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti v znení neskorších predpisov“.

14.	V poznámke pod čiarou k odkazu 7 sa citácia „Zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov“ nahrádza citáciou „Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.“.

15.	§ 7 sa dopĺňa odsekom 7, ktorý znie:
„(7) Ak sa kontrolou bodového hodnotenia poškodenia na zdraví následkom pracovného úrazu alebo choroby z povolania vykonanou podľa osobitného predpisu8a) zistili dôvodné pochybnosti o jeho správnosti, posudkový lekár sociálneho poistenia,8a) posudkový lekár sociálneho zabezpečenia8b) alebo posudková komisia sociálneho zabezpečenia Vojenského úradu sociálneho zabezpečenia8b) spoločne s posudzujúcim lekárom prerokujú vykonané bodové hodnotenie bolesti alebo sťaženého spoločenského uplatnenia a rozpor odstránia.“.
Poznámky pod čiarou k odkazu 8a a 8b znejú:
„8a) § 153 ods. 4 písm. c) zákona č. 461/2003 Z. z. v znení neskorších predpisov.
   8b) § 85 a  87 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.“. 

16.	V § 8 odsek 1 znie:
„(1) Lekársky posudok obsahuje
a)	meno, priezvisko, dátum narodenia, adresu trvalého bydliska a povolanie poškodeného,
b)	dátum vzniku poškodenia na zdraví; ak ide o chorobu z povolania, dátum priznania choroby z povolania a dátum  prvého zistenia choroby z povolania a dátum ustálenia zdravotného stavu,
c)	miesto, kde vzniklo poškodenie na zdraví,
d)	príčinu poškodenia na zdraví podľa vyjadrenia poškodeného,
e)	čísla položiek, podľa ktorých sa hodnotila bolesť a sťaženie spoločenského uplatnenia,
f)	určenú diagnózu,
g)	hodnotenie v bodoch a zdôvodnenie,
h)	zvýšenie bodového hodnotenia jednotlivých položiek a zdôvodnenie zvýšenia,
i)	celkový počet bodov.“.

17.	V poznámke pod čiarou k odkazu 9 sa citácia „Zákon Národnej rady Slovenskej republiky č. 277/1994 Z. z. v znení neskorších predpisov“ nahrádza citáciou „§ 12 zákona č. 576/2004 Z. z. v znení neskorších predpisov“.

18.	V § 8 odsek 4 znie:    
„(4) Lekársky posudok na posúdenie a bodové ohodnotenie bolesti sa vydáva po ustálení zdravotného stavu po uplynutí akútnej fázy bolesti. Lekársky posudok na posúdenie a bodové ohodnotenie sťaženého spoločenského uplatnenia sa vydáva až keď zdravotný stav poškodeného možno považovať za ustálený, spravidla po uplynutí jedného roka od poškodenia na zdraví.“.

19.	V § 9 sa za odsek 5 vkladá nový odsek 6, ktorý znie: 
„(6) Posudzujúci lekár posudzuje existenciu dôvodov na zvýšenie bodového hodnotenia o polovicu osobitne v každej položke posudku a v posudku uvedie zdôvodnenie zvýšenia bodového hodnotenia  jednotlivo pre každú položku.“.
Doterajšie odseky 6 až 8 sa označujú ako odseky 7 až 9.

20.	V § 9 sa za odsek 7 sa vkladá nový odsek 8, ktorý znie:
 „(8) Posudzujúci lekár posudzuje existenciu dôvodov na zvýšenie bodového hodnotenia do výšky dvojnásobku ustanovenej sadzby osobitne v každej položke posudku a v posudku uvedie zdôvodnenie zvýšenia bodového hodnotenia  jednotlivo pre každú položku.“.
Doterajšie odseky 8 a 9 sa označujú ako odseky 9 a 10.

21.	V § 9 ods. 9 sa vypúšťa druhá  veta: „Ak sa však viac poškodení na zdraví vzťahuje na ten istý orgán alebo končatinu, nesmie súčet bodového hodnotenia prekročiť bodové hodnotenie za anatomickú alebo funkčnú stratu orgánu alebo končatiny“.

22.	V prílohe č. 2 „Vzor lekárskeho posudku“ v prvej tabuľke  siedma položka znie:
„Dátum vzniku poškodenia na zdraví, (dátum priznania choroby z povolania, dátum prvého zistenia choroby z povolania) a dátum ustálenia zdravotného stavu:“. 

 Poznámka k hviezdičke sa vypúšťa.

23.	V prílohe č. 2 „Vzor lekárskeho posudku“ v tabuľke A. Hodnotenie bolestného, vo štvrtom riadku, poslednej položke sa za slovo „Zdôvodnenie“ dopĺňajú slová „ (uvedie sa len pri zvýšení bodovania)“.

24.	V prílohe č. 2 „Vzor lekárskeho posudku“ v tabuľke B. Hodnotenie sťaženia spoločenského uplatnenia vo štvrtom riadku v poslednej položke sa za slovo „Zdôvodnenie“ dopĺňajú slová „ (uvedie sa len pri zvýšení bodovania)“.

Čl. II
	
        Tento zákon nadobúda účinnosť 1. marca 2009.